**Odgovori na pogosto zastavljena vprašanja**

**Javni razpis za izbor projektov krepitve podpornega okolja v kulturi v letu 2023 (JPR-KPOK-2023)**

**Razpis omogoča sofinanciranja do 90 % sredstev. Ali lahko v 10 % uveljavljamo delo prostovoljcev?**

Ne. Vsi stroški, tudi tisti, ki bi jih poravnali iz lastnih ali drugih sredstev, morajo soditi med upravičene stroške projekta, ki so navedeni na 2. strani razpisnega besedila: projektni materialni stroški; potni stroški sodelujočih na projektu, stroški storitev zunanjih izvajalcev, splošni stroški delovanja in stroški članarin.

**Se lahko prijavimo na razpis, če nimamo zaposlenih?**

Da. Stroške dela honorarnih sodelavcev uvrstite med stroške zunanjih izvajalcev.

**Ali lahko na projekt prijavimo tudi aktivnosti, ki se izvajajo pred uradnim začetkom oz. podpisom pogodbe in uveljavljamo račune za nazaj?**

Da, od 1. 1. 2023 do 31. 12. 2023.

**Kako primerjamo plače zaposlenih s plačilom zunanjih sodelavcev?**

Če imate redno zaposlene, primerjajte z njihovimi plačami, sicer pa s [povprečno plačo v Sloveniji](https://www.stat.si/StatWeb/Field/Index/15/74). Če bi bila glede na vsebino vašega projekta oz. naravo dela pri projektu bolj kot omenjeni dve enoti primerna katera druga (tarifniki in sorodno) primerjajte s tisto in razlog za njeno izbiro utemeljite.